
	ZAKON

O AGENCIJI ZA PRIVREDNE REGISTRE

("Sl. glasnik RS", br. 55/2004 i 111/2009)

	


Osnivanje Agencije

Član 1

Ovim zakonom osniva se Agencija za privredne registre (u daljem tekstu: Agencija).

Status Agencije

Član 2

Agencija ima svojstvo pravnog lica.

Agencija ima svoj poslovni račun.

Agencija posluje u skladu sa propisima o javnim agencijama.

Sedište Agencije

Član 3

Sedište Agencije je u Beogradu.

Agencija može imati organizacione jedinice i van sedišta.

Organizacione jedinice Agencije nemaju svojstvo pravnog lica.

Poslovi Agencije

Član 4

Agencija vodi zakonom utvrđene registre kao jedinstvene centralizovane baze podataka, i to:

1) Registar privrednih subjekata;

2) Registar založnog prava na pokretnim stvarima i pravima;

3) Registar finansijskog lizinga;

3a) Registar javnih glasila;

3b) Registar udruženja;

3v) Registar stranih udruženja;

3g) Registar mera i podsticaja regionalnog razvoja; 

3d) Registar komora;

3đ) Registar turizma;

4) druge registre određene zakonom.

Radi obavljanja poslova iz stava 1. ovog člana Agencija:

1) vodi zakonom i drugim propisima utvrđene evidencije i druge elektronske baze podataka;

2) preuzima podatke od nadležnih državnih organa i institucija radi vođenja registara, evidencija i drugih elektronskih baza podataka, obrade i izdavanja podataka, izrade analiza i izveštaja državnim organima, institucijama i drugim zainteresovanim korisnicima usluga, u skladu sa zakonom i drugim propisima;

3) obezbeđuje u skladu sa zakonom i drugim propisima elektronsku povezanost registara i evidencija koje vodi Agencija sa drugim registrima, evidencijama i bazama podataka koji se vode u Republici Srbiji i izvan Republike Srbije i povezanost sa drugim korisnicima usluga, putem telekomunikacione mreže ili putem kompjuterskih medija;

4) obavlja stručne, razvojne, statističke i druge poslove u skladu sa zakonom i drugim propisima;

5) samostalno se stara o uspostavljanju, razvoju i zaštiti elektronskih baza podataka Agencije i primeni mera za unapređenje elektronskih usluga u skladu sa odgovarajućim nacionalnim i međunarodno prihvaćenim standardima;

6) samostalno se stara o dokumentaciji i arhivi Agencije primenom mera koje se odnose na obradu, upravljanje, smeštaj, tehničko-tehnološku i bezbedonosnu zaštitu;

7) obavlja i druge poslove propisane zakonom i drugim propisima.

Agencija obavlja poslove iz svoje nadležnosti u skladu sa zakonom i statutom.

Poslove iz st. 1. i 2. ovog člana Agencija obavlja kao poverene poslove.

Sredstva za osnivanje i rad Agencije

Član 5

Sredstva za osnivanje Agencije obezbeđuju se iz:

1) budžeta Republike Srbije;

2) donacija, priloga i sponzorstva domaćih i stranih pravnih i fizičkih lica;

3) drugih izvora finansiranja, u skladu sa zakonom.

Sredstva za rad Agencije obezbeđuju se iz:

1) prihoda od naknada za usluge koje vrši Agencija u obavljanju poslova iz svoje nadležnosti;

2) donacija, priloga i sponzorstva domaćih i stranih pravnih i fizičkih lica;

3) drugih izvora finansiranja, u skladu sa zakonom.

Vrstu, visinu i način plaćanja naknada iz stava 2. ovog člana određuje upravni odbor Agencije, uz saglasnost Vlade.

Finansiranje Agencije

Član 6

Agencija se finansira u skladu sa finansijskim planom koji za svaku poslovnu godinu donosi upravni odbor najkasnije do 15. decembra tekuće za narednu godinu.

Finansijskim planom procenjuju se ukupni prihodi i rashodi i ulaganja u razvoj Agencije iz viška prihoda nad rashodima.

Saglasnost na finansijski plan iz stava 2. ovog člana daje Vlada.

Ako se godišnjim obračunom prihoda i rashoda utvrdi da su ukupno ostvareni prihodi Agencije veći od ukupno ostvarenih rashoda, razlika sredstava se prenosi u budžet Republike Srbije ili se koristi za razvoj Agencije u skladu sa finansijskim planom Agencije.

O raspodeli viška prihoda iz stava 4. ovog člana odlučuje upravni odbor Agencije uz saglasnost Vlade.

U slučaju da Agencija ne ostvari planirane prihode po osnovu obavljanja poslova iz svoje nadležnosti, nedostajuća sredstva obezbeđuju se iz budžeta Republike Srbije.

Agencija je dužna da vodi poslovne knjige i sastavlja godišnje finansijske izveštaje u skladu sa zakonom kojim se uređuje računovodstvo i revizija.

Organi Agencije

Član 7

Organi Agencije su: upravni odbor i direktor.

Upravni odbor 

Član 8

Upravni odbor ima predsednika i četiri člana, koje imenuje i razrešava Vlada Republike Srbije na predlog ministarstva nadležnog za poslove privrede.

Predsednik i članovi upravnog odbora imenuju se na četiri godine.

Upravni odbor obavlja sledeće poslove:

1) donosi statut i druge opšte akte;

2) donosi poslovnik o svom radu;

3) određuje visinu naknade za usluge koje pruža Agencija;

4) usvaja godišnji plan rada;

5) vrši izbor revizora;

6) usvaja godišnji finansijski plan;

7) usvaja godišnji izveštaj o poslovanju;

8) usvaja finansijske izveštaje i izveštaje o reviziji;

9) predlaže mere za otklanjanje smetnji od značaja za efikasno funkcionisanje registara;

10) obavlja druge poslove utvrđene zakonom i statutom.

Na statut, pravilnik o unutrašnjoj organizaciji i sistematizaciji radnih mesta, godišnji plan rada, program razvoja, godišnji finansijski plan i godišnji izveštaj o finansijskom poslovanju saglasnost daje Vlada.

Član 9

(Brisano)

Direktor

Član 10

Direktora Agencije imenuje i razrešava Vlada, na predlog upravnog odbora.

Direktor se imenuje na period od pet godina i može ponovo biti imenovan.

Direktor obavlja sledeće poslove: 

1) zastupa i predstavlja Agenciju; 

2) organizuje i rukovodi radom i poslovanjem Agencije; 

3) odgovoran je za zakonitost rada Agencije; 

4) izvršava odluke upravnog odbora i preduzima mere za njihovo sprovođenje; 

5) odgovara za korišćenje ljudskih potencijala i materijalnih resursa Agencije i raspolaganje imovinom Agencije; 

6) predlaže godišnji plan rada Agencije; 

7) predlaže godišnji finansijski plan Agencije; 

8) podnosi godišnji izveštaj o radu Agencije; 

9) podnosi godišnji izveštaj o finansijskom poslovanju Agencije; 

10) donosi pravilnik o unutrašnjoj organizaciji i sistematizaciji radnih mesta u Agenciji i druge opšte akte koje ne donosi upravni odbor; 

11) donosi pojedinačne akte Agencije, ako zakonom nije drukčije propisano; 

12) odlučuje o pravima i odgovornostima zaposlenih u Agenciji; 

13) obavlja i druge poslove utvrđene zakonom i statutom.

Vođenje registara

Član 10a

Agencija vodi registre preko registratora.

Registratora imenuje i razrešava upravni odbor Agencije, uz prethodnu saglasnost Vlade.

Registrator se imenuje na period od četiri godine, s tim što isto lice može biti ponovo imenovano.

Registrator može biti razrešen pre isteka perioda na koji je imenovan, i to:

1) na zahtev registratora;

2) ako registrator ne obavlja svoju funkciju u skladu sa zakonom;

3) iz drugih razloga utvrđenih zakonom.

Registratora koji je imenovan u skladu sa stavom 2. ovog člana upravni odbor može, na obrazložen predlog direktora Agencije, imenovati i za vođenje drugog registra, evidencije i druge elektronske baze podataka koje vodi Agencija, u cilju ekonomičnog i efikasnog rada i poslovanja Agencije.

Ovlašćenja i obaveze registratora

Član 10b

Registrator, u odnosu na registar koji vodi, ima ovlašćenja i obaveze da:

1) se stara o zakonitom, sistematičnom i ažurnom vođenju registra;

2) bliže određuje način vođenja registra;

3) donosi odluke o upisu u registar, odnosno vrši registraciju podataka;

4) propisuje standardne obrasce registracionih prijava i zahteva u postupku vođenja registra;

5) preduzima druge radnje neophodne za nesmetano i pravilno funkcionisanje registra u skladu sa zakonom.

Registrator je nezavisan u radu, u okviru ovlašćenja utvrđenih zakonom i drugim propisom.

Statut i drugi opšti akti

Član 11

Opšti akti Agencije su statut i druga opšta akta.

Statut sadrži odredbe o:

1) nazivu i sedištu;

2) delatnosti, odnosno poslovima;

3) organima i njihovom delokrugu;

4) unutrašnjoj organizaciji;

5) zastupanju i odgovornosti za obaveze;

6) opštim aktima i načinu njihovog donošenja;

7) postupku izmene statuta;

8) pravima i obavezama zaposlenih;

9) drugim pitanjima od značaja za rad i poslovanje Agencije.

Revizija

Član 12

U Agenciji se obavlja interna revizija.

Interna revizija pruža upravnom odboru i direktoru nezavisno i objektivno mišljenje o pitanjima koja su predmet revizije, prati identifikaciju rizika i upravljanje tim rizikom, pruža pomoć u ostvarivanju poslovnih ciljeva Agencije, obavlja savetodavnu aktivnost na unapređenju poslovanja Agencije, kao i postojećeg načina upravljanja i rukovođenja poslovnim procesima, utvrđuje da li se poslovne knjige i druga dokumenta vode uredno i u skladu sa propisima, obavlja i druge poslove koji se odnose na internu reviziju u skladu sa propisima i standardima kojima se uređuje oblast interne revizije.

Član 12a

Radi obavljanja revizije godišnjih finansijskih izveštaja, Agencija u skladu sa zakonom angažuje eksternog revizora.

Izveštaj sa mišljenjem eksternog revizora dostavlja se upravnom odboru Agencije na usvajanje.

Javnost rada Agencije

Član 12b

Agencija objavljuje na svojoj internet strani godišnji program rada, finansijski plan, godišnji izveštaj o radu i godišnji finansijski izveštaj, u skladu sa propisima kojima se uređuje pravni položaj i poslovanje javnih agencija i u skladu sa drugim propisima i internim aktima Agencije.

Prelazne i završne odredbe

Član 13

Vlada Republike Srbije imenovaće predsednika i članove upravnog odbora, u roku od 15 dana od dana stupanja na snagu ovog zakona.

Član 14

Upravni odbor je dužan da u roku od 15 dana od dana imenovanja donese statut.

Član 15

Agencija počinje da obavlja poslove vođenja Registra založnog prava na pokretnim stvarima i pravima i Registra finansijskog lizinga najkasnije do 1. jula 2005. godine.

Član 16

Ovaj zakon stupa na snagu osmog dana od dana objavljivanja u "Službenom glasniku Republike Srbije".

  

Samostalni članovi Zakona o izmenama i dopunama
Zakona o Agenciji za privredne registre

("Sl. glasnik RS", br. 111/2009)

Član 12[s1]

Član 77. Zakona o registraciji privrednih subjekata ("Službeni glasnik RS", br. 55/04 i 61/05) i podzakonski akti doneti na osnovu tog člana prestaju da važe istekom devedesetog dana od dana stupanja na snagu ovog zakona.

Član 13[s1]

Ovaj zakon stupa na snagu osmog dana od dana objavljivanja u "Službenom glasniku Republike Srbije".

